KATEHETSKA ZIMSKA ŠKOLA

za vjeroučitelje u osnovnim školama

Zagreb, 20. i 21. veljače 2023.

(Vrijeme pozdrava: 20. veljače, 9,00 sati)

Tema: *Čovjek i svijet u Božjem naumu. Putovanje kroz biblijsku antropologiju*

Poštovani sudionici Katehetske zimske škole!

Dopustite mi da vas sve na početku ovog našeg zajedničkog, dvodnevnog, radnog susreta najiskrenije pozdravim. Rado to činim u ime svih nad/biskupa Hrvatske biskupske konferencije.

Posebno pozdravljam cijenjene predavačice i predavače, voditeljice i voditelje radionica, koji će, nakon uloženoga truda, prostrijeti pred nas dio svojih stručnih i praktičnih promišljanja, koja će nam, duboko sam uvjeren u to, pripomoći u našem daljnjem, svakodnevnom radu.

Pozdravljam i cijenjene ravnatelje ustanova, u kojima se nalazimo i u kojima smijemo boraviti ova dva dana. Najprije tu mislim na vlč. gospodina Ivana Lukića, ravnatelja Nadbiskupijskog pastoralnog instituta, kao i na preč. gospodina Željka Faltaka, rektora Nadbiskupskog bogoslovnog sjemeništa. Zajedno s njima, od srca pozdravljam sve njihove suradnice i suradnike! Isti pozdrav upućujem i prof. Silvani Galinović, ravnateljici Osnovne škole Miroslav Krleža, koja nam je iznova omogućila koristiti njihove prostorije za rad u pedagoškim radionicama.

Drago mi je da su s nama i cijenjeni predstojnici i predstojnice katehetskih ureda, odnosno njihovi izaslanici! Dok vas pozdravljam, koristim priliku zahvaliti vam u ime svih nad/biskupa naše Konferencije, za sav velikodušni rad, koji činite u svrhu što kvalitetnije provedbe vjeronauka u školi i trajne izobrazbe vjeroučitelja. Također pozdravljam i sve vas, drage vjeroučiteljice i vjeroučitelji, koji ste se u vrlo lijepom broju okupili na ovu Školu. Premda je vrijeme praznika, vaša prisutnost na ovoj Školi znak je vašega ozbiljnog pristupa radu i pokazatelj je vaše želje s ciljem stalnoga učenja, odnosno napredovanja u zvanju, ali i životu općenito. Hvala vam na tom interesu i na tako lijepom odazivu.

Konačno, pozdravljam i organizatore ovog skupa. U tom smislu, na poseban način upućujem pozdrave dr. Gordani Barudžija, višoj savjetnici za vjeronauk u Agenciji za odgoj i obrazovanje. Neka mi bude dopušteno, po njoj, pozdraviti i ravnateljicu Agencije, dr. Dubravku Brezak Stamać, kao i druge prisutne više savjetnice i savjetnike za vjeronauk. Zahvaljujem vam svima i ovom prilikom na svemu što činite unutar sustava odgoja i obrazovanja za područje vjerskoga odgoja općenito i vjeronauka u školi na poseban način. Ova je Katehetska škola plod suradnje s vama. Hvala na toj otvorenosti i pruzetim koracima u ostvarenju ove Škole.

Pozdravljam na kraju, a istodobno i zahvaljujem, crkvenim i drugim medijima, koji će pratiti naš rad te crkvenu, ali i drugu javnost, izvijestiti o svemu. Hvala vam!

S temom ove Katehetske zime škole *Čovjek i svijet u Božjem nauku. Putovanje kroz biblijsku antropologiju* susrećemo se na zalasku, skoro na kraju, ovoga mjeseca - Veljače. Premda se s ovom temom susrećemo na kraju jednoga mjeseca, tema – odabrana za ovu Školu – tema je koja se treba nalaziti na počecima naših razmišljanja; kao što je to tema, koja nas treba pratiti u svakodnevici našega života; na kraju, ona je istodobno i znak, koji nas upućuje na predvečerje našega postojanja. Zbog toga je *putovanje* uistinu prava riječ, kojom se može dočarati važnost razmišljanja o ovoj temi. Naravno, naslov ove Katehetske škole nastao je aluzijom s jedne strane na dokument Papinske biblijske komisije *Što je čovjek?*, a s druge strane interpretacijom prve domene u najnovijem kurikulu za vjeronauk u osnovnoj školi i gimnaziji. No, neovisno o tim zapisanim, pa i zaokruženim sadržajima u navedenim dokumentima, pitanje *što je čovjek* ostaje trajni i uvijek otvoreni izazov i pitanje za svakoga od nas posebno, ali i vjeronauka u školi općenito. Što je čovjek?

Sve što kao kršćani znamo o čovjeku, znamo najprije iz izvora, iz kojega je potekao život čovjeka; iz izvora, u koji smo i dan danas uronjeni. Taj se izvor zove i jest Bog, koji čovjeka stvara na svoju sliku i priliku. Da je Bog uvijek bio uz čovjeka u povijesti njegova putovanja, te da je taj isti Bog uvijek s čovjekom razgovarao na način, kako je to čovjek bio sposoban razumjeti, poučava nas Sveto Pismo. Tako je činjenica da Bog nije čekao da s čovjekom razgovara tek u onom trenutku, kada je čovjek počeo misliti visokim filozofskim rječnikom i spekulativnim govorom. On je s čovjekom razgovarao i prije nastanka gramatike i bilo kakve hermeneutike. Vrhunac tog razgovora s čovjekom svakako se nalazi u utjelovljenju Božjem, u Isusu Kristu. Zbog toga je dobro, da kao glasnici Neizrecivoga, svoj pogled danas upremo u prošlost, na početke Knjige postanka. Vjeronauk u školi, a time i sveukupno katehetsko djelovanje te katehetska sadašnjost, ne počinje uvijek iznova. Od nulte točke. Ona je uronjena i nošena svojom vlastitom poviješću. Naravno, kao takva, ona je pritisnuta i hipotekom svoje vlastite povijesti.

Važnim mi se upravo zbog toga čini zahvaliti organizatorima i na otvorenosti promišljanja o „osmom danu stvaranja“, kako to možemo vidjeti u programu ove Škole. Da smo svi mi, svojim govorom i svojim djelom, dio simfonije stvaranja, koje i danas živi, uopće ne sumnjamo. No, što je čovjek i što je to činio ili čini osmoga dana? U posljednjih je nekoliko stoljeća, na tom vlastitom proputovanju kroz vrijeme, čovjek o sebi mislio na različite načine: od toga da je on središte svih stvari, preko toga da je on libido i ništa drugo, do današnjih poimanja i razumijevanja da je čovjek samo homo oekonomicus ili čak, kako će reći Foucault, da će stvor, kojega smo zvali čovjek, nestati poput lica gurnutoga u pijesak na morskoj obali. Slike su i definicije čovjeka kroz povijest stvarale sustave. Na žalost, kao da u tim sustavima više nema mjesta za Onoga, koji je čovjeka stvorio. A moderni će filozofi reći: Gdje su bogovi odavno pobjegli, tu sada gospodare titani (P. Strasser, *Apokalypse und Advent*, 2022., str. 185.). Što je čovjek? U vremenu, u kojemu mi živimo, dijete je, kao i čovjek uopće, gurnut u nesigurno. Njegov je pogled na izvore njegova postojanja zamagljen, a nada, na temelju koje kao kršćani živimo, pretvorena je u viziju čivjeka u, kako se danas tvrdi, postčovječjem vremenu. To vrijeme aludira na skori dolazak nekog drukčijeg čovjeka, obogaćenog ili čak pretvorenog u biće umjetne inteligencije. Ako je Bog razgovarao s čovjekom i prije nastanka gramatike, te je s Abrahamom razgovarao pod šatorom u liku stranaca, odnosno Božjih anđela; s Mojsijem na brdu u gorućem grmu, u kojemu je izrekao svoje ime: Ja sam, koji jesam; ako je, kako će reći Pavao, u naše vrijeme progovorio po Sinu; naravno da se smijemo pitati kako progovara i razgovara s čovjekom danas? Samo neke od tih odgovora, pronaći ćemo u sadržajima cijenjenih vjeroučiteljica i vjeroučitelja, koji će nam svoja znanja pružiti u radionicama. Čovjek ipak živi ukoliko se smije nadati ispunjenju osmoga dana stvaranja, a to je dan našega konačnoga susreta s Bogom. Putovanje, dakle, kroz biblijsku antropologiju, ali i antropologiju ovoga svijeta još nije dovršeno.

Drage vjeroučiteljice i dragi vjeroučitelji,

ovu Katehetsku školu vidim i razumijem kao putokaz na suvremenom putovanju Boga i čovjeka. To je putovanje davno započelo u Bogu. Iz njegove ljubavi nastaje čovjek. Ta je ljubav započela izrazom: I reče Bog! Koristeći naš skromni govor, Bog je ušao u naše vrijeme. Upravo se koristeći našim govorom, na neki je način osudio sâm sebe da uvijek ostane „nedovršena simfonija“. No, možda je to i dobro! Katehetski gledano, to je samo znak da i u ovome vremenu smijemo tražiti nove načine govora o Njemu, ali i nove oblike razgovora s Njim! Ako ne pokušamo dokučiti te odgovore, na koja i naša djeca i mladi imaju pravo, niti mi, a niti oni, ne će biti u mogućnosti razgovarati s Njim. „Više puta i na više načina Bog nekoć govoraše ocima po prorocima...“ (Hebr 1,1). Dao nam svima Bog, koji i danas progovara po svome Duhu, razboritosti u traženju pravoga odgovora na pitanje *što je čovjek* te vjere da taj odgovor uvijek pronalazimo u Onome, koji zauvijek ostaje Neizreciv, premda tako bliz i tako očit.

Želim svima Duhom Svetim ispunjena ova dva dana Katehetske zimske škole. Hvala na pozornosti!

mons. Đuro Hranić, nadbiskup đakovačko-osječki

predsjednik Vijeća HBK za katehizaciju i novu evangelizaciju